Beskuldigdes in moord op Oekraïense toeris laat vaar borgtogaansoek‘n Gedenkdiens vir die vermoorde Ivan Ivanov is vroeër gehou. (Foto: David Ritchie/ANA) Drie mans wat beskuldig word van die moord op die Oekraïense toeris, Ivan Ivanov, het hulle aansoeke om borgtog Woensdag in die Wynberg-landdroshof laat vaar. Die 44-jarige is verlede maand vermoor toe hy in die Tafelberg Nasionale Park in Houtbaai gaan stap het. Hy is naby die Oos-Fort aangeval. Ivanov, wat in Genève in Switserland saam met sy gesin gewoon het, is met ŉ skerp voorwerp doodgesteek voordat die verdagtes met sy rugsak met sy persoonlike besittings daarin op die vlug geslaan het. Hy was op ŉ sakebesoek aan Suid-Afrika en het die land al vantevore besoek. Lede van die buurtwag het die eerste verdagte, Sinaye Mposewa (23), dieselfde dag as die moord in hegtenis geneem. Items wat aan Ivanov behoort, is glo in sy besit gevind. Net minder as ŉ week later het die polisie ŉ tweede verdagte, ŉ 24-jarige man, in die vroeë oggendure by die Houtbaai-hawe aangekeer. ŉ Derde verdagte is later dieselfde dag in hegtenis geneem. Die drie word aangekla van moord, asook roof met verswarende omstandighede. Die saak is uitgestel tot 25 Oktober.